Keski-Pasilan kaava

Tämä oli meillä käsittelyssä vuoden 2014 lopulla. Silloin tehtiin varsinaiset linjaukset. Nyt on hiottu yksityiskohtia. Lautakunta on eri vaiheessa vaatinut kaavoitettavaksi enemmän ja rakennusoikeuden määrä onkin noussut yli 50 prosentilla ensimmäisistä suunnitelmista. Alueelle tulee 3500 asukasta ja 1000 työpaikkaa. Veturitie vähän häiritsee aluetta tuoden sinne paljon läpiajoliikennettä.

Minusta täällä pitäisi noudattaa pysäköinnissä periaatetta, että paikkoja rakennetaan kysynnän mukaan. koska se olisi ilmeisesti fyysisesti mahdollista.

Fillariyhteydet pääasiassa pyöräkaistoina.

Museoviraston esitys Vartiosaaren suojelemisesta rakennusperintölain perusteella.

Rakennusperintölakiin vedoten Museovirasto vaatii myös Vartiosaaren metsän suojelua. Vaikka olisi mitä mieltä hyvänsä Vartiosaaren kaavoituksesta, tätä ei voi hyväksyä. Museovirasto pyrkii ulottamaan totiasiallisen veto-oikeutensa luonnonsuojeluun, jota varten on aivan eri asiantuntijatahot. Rakennusperintölain perusteluissa sanotaan eksplisiittisesti, ettei näin voi tehdä.

Minä olen aikanaan sitoutunut Vartiosaaren kaavoitukseen kokouksessa, jossa sain esittelijän ehdotuksen vastaisesti läpi päätöksen, että saaren rakentamisen edellytyksenä on ratikkayhteys. Tämä sitoo minua jatkossakin.

Lausunto Viherkattolinjauksista.

Lausuntoesitys on lakoninen: ei ole huomautettavaa.

Viherkatot ovat mainio asia. ne pidättävät hulevesiä, viilentävät rakennusta kesällä ja lämmittävät talvella, eristävät ääntä ja tarjoavat tilaa kaupunkiviljelylle. Kattoja on Helsingissä noin tuhat hehtaaria, mutta läheskään kaikkiin niistä ei voi viherkattoa tehdä.

Ainoa mikä tässä valtiotieteilijää huolestuttaa on kasvin juurien kyky mennä läpi vaikka harmaan kiven. Kohta ylimpien kerrosten katon läopi tunkeutuu juuria? Koska vastaväite on niin ilmeinen, siihen on aivan varmasti jokin vastaus.

Kruunusiltojen linjaus

Kruunuvuorenrannasta rakennettavan siltayhteyden linjaus on nyt valmis päätettäväksi. Jäljelle jäi vaihtoehto Hakaniemen torin eteläreunan kautta. Merihaassa tämä menisi eteläistä rantaa pitkin.

Kaavailussa on kaksi ratikkalinjaa: Laajasalosta (myöhemmin myös Vartiosaaresta) Rautatientorille 45 metrisillä ratikoilla ja Kruunuvuorenrannasta Diana-puistoon tavallisilla 30 metrisillä ratikoilla.

On esitetty myös ajatus kiertää Merihaka pohjoispuolelta, jolloin yhteys palvelisi paremmin kalliota ja vaihtoyhteyksiä Hakaniemessä, koska linja kulkisi Hakaniemen nykyisten ratikkapysäkkien kautta. Tätä ei kuitenkaan esitetä. Täytynee kysyä, miksi. Varmaankin hinta ja nopeus.

Hanketta esiteltiin jokin aika sitten lautakunnalle. Tuolloin mainittiin, että yhteys nostaa maan arvoa 200 miljoonalla eurolla. Nyt listatekstissä sanotaan, että kaupungin omistaman maan arvoa 159 eurolla. Siitä saadaan kaupungin kassaan takaisin vaatimattomat 40 miljoonaa euroa. Kysyi miksi ja vastaus oli, että Kruunuvuorenrannan tontit on ehditty pitkälti luovuttaa ennen siltapäästöstä. TÄSTÄ OLEMME YRITTÄNEET VAROITTAA!

[LISÄYS 2.3. Kaupunkisuunnittelulautakunnan kokouksessa kävi ilmi, että listateksti antaa aivan liian pessimistisen kuvan siitä, kuinka suuri osa sillan tuottamasta arvonnoususta saadaan perityksi kaupungille. Ongelma on kuitenkin olemassa, mutta ei aivan näin suurena. Se koskee myös Sompasaaren tontteja.]